Kieswetter ‘g’n direkteur’ van Ramaphosa se maatskappyePresident Cyril Ramaphosa en Edward Kieswetter. (Foto: GCIS) Die Suid-Afrikaanse Inkomstediens (SAID) wil dit duidelik stel dat sy kommissaris, Edward Kieswetter, nié tans ŉ direkteur is van enige maatskappy wat deur pres. Cyril Ramaphosa besit word en nog nooit was nie. Dít volg nadat verskeie bewerings in dié trant onlangs die lig op sosiale media gesien het. Die SAID sê nou in ŉ verklaring hy het kennis geneem van bewerings dat Kieswetter ŉ direkteur is van ŉ maatskappy in besit van Ramaphosa. “Daar word geïnsinueer dat die SAID daarom geswyg het oor die belastingaangeleenthede van pres. Ramaphosa. Daar word verder beweer dat die kommissaris ŉ oproep van pres. Ramaphosa ontvang het om te help en volgens ŉ bron het die kommissaris die versoek geweier.” Die inkomstediens hou egter vol daar steek geen waarheid in die bewerings nie. “Die kommissaris het nié ŉ oproep van pres. Ramaphosa ontvang soos beweer word nie. Die kommissaris is boonop nie betrokke by of hanteer enige belastingbetalersake persoonlik nie. “Toe hy in Mei 2019 kommissaris geword het, het mnr. Kieswetter, in ooreenstemming met goeie bestuur asook die relevante beleidstellings, uit al sy direkteurskappe bedank. “Die SAID wil herhaal dat hy voortgaan om sy mandaat vir alle belastingoortredings uit te oefen sonder vrees, guns en vooroordeel, ongeag die rol en status van enige belastingbetaler.” Die inkomstediens sê voorts Kieswetter het tot op hede sy openbare verbintenis gestand gedoen om sy persoonlike sake te bestuur op ŉ wyse wat openbare vertroue skep en sal voortgaan om dit te doen. Ramaphosa is in die spervuur nadat Arthur Fraser, die voormalige kommissaris van korrektiewe dienste, strafregtelike aanklagte by die polisie teen hom aanhangig gemaak het. Die klagte hou verband met die meer as $4 miljoen wat na bewering in 2020 tydens ŉ inbraak op Ramaphosa se wildplaas in Limpopo gesteel is. Fraser beweer Ramaphosa het nooit die diefstal by die owerhede aangemeld nie.